“หมอวิชัย” ดึงพันธมิตรจีนเปิดศึกชิง IFEC คืนจาก “กลุ่มเตชะนาวากุล”
“หมอวิชัย” ดึงพันธมิตรจีนเปิดศึกชิง IFEC คืนจาก “กลุ่มเตชะนาวากุล”
30 พ.ย. 2559

ผู้สื่อข่าวรายงานว่า นายวิชัย ถาวรวัฒนยงค์ ประธานกรรมการบริหาร บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC เปิดเผยว่า ในขณะนี้มีกลุ่มทุนจากประเทศจีน ซึ่งประกอบธุรกิจเหมืองแร่ต้องการเข้าซื้อหุ้นของ IFEC จำนวน 30% โดยจะส่งทนายเจรจาซื้อหุ้นจากกลุ่ม “กลุ่มเตชะนาวากุล” ซึ่งเป็นกลุ่มทุนล่าสุดที่เข้าถือหุ้นใน IFEC จำนวน 10% และอีก 20% จะเป็นการเข้าเก็บหุ้นในกระดานซื้อขาย โดยกลุ่มทุนจีนตั้งเงื่อนไขในการวางเงินเข้าซื้อหุ้น IFEC ในครั้งนี้ว่า นายวิชัย ถาวรวัฒนยงค์ จะต้องดำรงตำแหน่งผู้บริหาร IFEC ทั้งนี้มีการคาดการณ์ว่าจะมีการซื้อขายหุ้นเสร็จสิ้นภายในปีนี้ 
อย่างไรก็ตาม หากการเจรจาซื้อหุ้นจากกลุ่ม “กลุ่มเตชะนาวากุล” ไม่ประสบผลสำเร็จ บริษัทอาจมีการประกาศเพิ่มทุนในเวลาต่อไป
อนึ่งเมื่อวันที่ 22 พ.ย.59 นายทวิช เตชะนาวากุล ได้เข้าเก็บหุ้น IFEC จำนวน 13.82 ล้านหุ้นหรือคิดเป็น 0.69% ส่งผลให้หลังการได้มามีหุ้นเพิ่มเป็น 101.53 ล้านหุ้นหรือคิดเป็น 5.12% ของหุ้นทั้งหมด ต่อมาวันที่ 23 พ.ย.59 นายเทพฤทธิ์ เตชะนาวากุล ได้เข้าเก็บหุ้น IFEC จำนวน 13.44 ล้านหุ้นหรือคิดเป็น 0.677% ของหุ้นทั้งหมด ส่งผลให้หลังการได้มามีหุ้นเพิ่มเป็น 101.08 ล้านหุ้นหรือคิดเป็น 5.09% ส่งผลให้ “กลุ่มเตชะนาวากุล” เข้ามาถือหุ้นของ IFEC รวม 10.21% ซึ่งส่งผลให้กลายเป็นผู้ถือหุ้นใหญ่อันดับหนึ่งของ IFEC ทันที
 
โดย ราคาหุ้น IFEC ปิดตลาดวันนี้ อยู่ที่ 4.42 บาท บวก 0.04 บาท หรือ 0.91% ด้วยมูลค่าซื้อขาย 145.36 ล้านบาท